b'\n_START_ARTICLE_\nPAL\n_START_PARAGRAPH_\nPAL (angl. Phase Alternating Line)\xc2\xa0\xe2\x80\x93 analoginei televizijai skirta spalv\xc5\xb3 kodavimo sistema, naudojama televizijos transliacijoms 576i standartu (625 linij\xc5\xb3 per kadr\xc4\x85 ir 25 kadr\xc5\xb3 per sekund\xc4\x99) daugelyje \xc5\xa1ali\xc5\xb3. Kitos pla\xc4\x8diai paplitusios spalv\xc5\xb3 kodavimo sistemos yra NTSC ir SECAM._NEWLINE_Lietuvoje nuo SECAM prie PAL prad\xc4\x97ta pereidin\xc4\x97ti 2002\xc2\xa0m. kovo 4 d. PAL sistemoje galima i\xc5\xa1gauti didesn\xc4\x99 vaizdo spalv\xc5\xb3 rai\xc5\xa1k\xc4\x85 nei SECAM, taupiau naudojama kanalo da\xc5\xbeni\xc5\xb3 juosta, tod\xc4\x97l atsiranda galimyb\xc4\x97 naudoti skaitmenin\xc4\xaf stereo gars\xc4\x85. Televizoriai, priimantys signal\xc4\x85 PAL sistema, yra \xc5\xbeymiai atsparesni veidrodinio kanalo trukd\xc5\xbeiams, \xc4\xafmanomas spartesnis teleteksto duomen\xc5\xb3 perdavimas. Nuo 2012\xc2\xa0m. spalio 29 d. Lietuvoje PAL sistem\xc4\x85 pakeit\xc4\x97 DVB-T.\n_START_SECTION_\nIstorija\n_START_PARAGRAPH_\nXX a. 6-\xc4\x85j\xc4\xaf de\xc5\xa1imtmet\xc4\xaf Vakar\xc5\xb3 Europos \xc5\xa1alys prad\xc4\x97jo \xc4\xafvedin\xc4\x97ti spalvot\xc4\x85 televizij\xc4\x85 ir susid\xc5\xabr\xc4\x97 su problemomis, kurias s\xc4\x85lygojo NTSC standarto tr\xc5\xabkumai, kaip, pvz., spalv\xc5\xb3 tono kitimas prastomis perdavimo s\xc4\x85lygomis. Siekiant \xc4\xafveikti NTSC tr\xc5\xabkumus, buvo i\xc5\xa1rasti alternatyv\xc5\xabs standartai, tokie kaip PAL ir SECAM. Tikslas buvo sukurti spalvotos televizijos standart\xc4\x85, tinkant\xc4\xaf Europos vaizdo da\xc5\xbeniui, kuris atitiko 25 kadrus per sekund\xc4\x99 (50 herc\xc5\xb3), ir tokiu b\xc5\xabdu pa\xc5\xa1alinti problemas i\xc5\xa1kilusias d\xc4\x97l NTSC standarto._NEWLINE_PAL Hanoveryje (Vokietija) suk\xc5\xabr\xc4\x97 \xe2\x80\x9eTelefunken\xe2\x80\x9c kompanijos darbuotojas Walter Bruch, pagelbstint kolegoms dr. Kruse ir Gerhard Mahler. Kompanijos \xe2\x80\x9eTelefunken\xe2\x80\x9c vaizdo formatas buvo u\xc5\xbepatentuotas 1962\xc2\xa0m., paminint Bruch kaip jo i\xc5\xa1rad\xc4\x97j\xc4\x85, ir jau 1963\xc2\xa0m. sausio 3 d. jis buvo pristatytas Europos transliuotoj\xc5\xb3 s\xc4\x85jungos (EBU) nariams. Pirmosios transliacijos \xc5\xa1iuo formatu prad\xc4\x97tos Jungtin\xc4\x97je Karalyst\xc4\x97je ir Vokietijoje 1967\xc2\xa0m. Pirmasis JK kanalas, 1964\xc2\xa0m. savo transliacijose prad\xc4\x97j\xc4\x99s naudoti PAL kodavimo sistem\xc4\x85, buvo BBC2. Telefunken PALcolor 708T buvo pirmasis televizorius, geb\xc4\x97j\xc4\x99s priimti PAL signalus. Po jo sek\xc4\x97 Loewe S 920 & F 900._NEWLINE_V\xc4\x97liau \xe2\x80\x9eTelefunken\xe2\x80\x9c \xc4\xafsigijo Pranc\xc5\xabzijos elektronikos gamintojas \xe2\x80\x9eThomson\xe2\x80\x9c, kuris dar taip pat \xc4\xafsigijo Compagnie G\xc3\xa9n\xc3\xa9rale de T\xc3\xa9l\xc3\xa9vision, kurioje Henri de France i\xc5\xa1rado SECAM, pirm\xc4\x85j\xc4\xaf Europos vaizdo standart\xc4\x85 spalvotai televizijai.'